**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**“------“ ------------- 2017 թ. N ----Ն**

**ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ՄԱՍԻՆ**

Համաձայն «Հայաստանի Հանրապետությունում հաշմանդամների սոցիալական պաշտպանության մասին» Հայաստանի Հանրապետության օրենքի 5.1-րդ հոդվածի՝ Հայաստանի Հանրապետության կառավարությունը ***որոշում է.***

1. Սահմանել, որ բժշկասոցիալական փորձաքննության չափորոշիչները ներառում են`

1) բժշկասոցիալական փորձաքննության ժամանակ օգտագործվող դասակարգիչները և հաշմանդամության խմբերի սահմանման չափանիշները.

2) ախտաբանական վիճակները, որոնց դեպքում 2 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը` մինչև 18 տարին լրանալը.

3) ախտաբանական վիճակները, որոնց դեպքում 4 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը` մինչև 18 տարին լրանալը:

2. Հաստատել բժշկասոցիալական փորձաքննության ժամանակ օգտագործվող դասակարգիչները, հաշմանդամության խմբերի սահմանման չափանիշները և ախտաբանական վիճակները, որոնց դեպքում սահմանվում է անժամկետ հաշմանդամություն` համաձայն NN 1, 2 և 3 հավելվածների:

3. Հայաստանի Հանրապետության աշխատանքի և սոցիալական հարցերի նախարարին` մեկամսյա ժամկետում հաստատել բժշկասոցիալական փորձաքննության ժամանակ օգտագործվող չափորոշիչների կիրարկման` հաշմանդամության հանգեցնող հիվանդությունների և ախտաբանական վիճակների վերաբերյալ մեթոդական ուղեցույց` այն համաձայնեցնելով Հայաստանի Հանրապետության առողջապահության նախարարի հետ:

4. Հաստատել անձի բազմակողմանի գնահատման` առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված հաշման­դամության սահմանման փորձնական մոդելը` համաձայն հավելված N 4-ի:

5. Ուժը կորցրած ճանաչել Հայաստանի Հանրապետության կառավարության 2003 թվականի հունիսի 13-ի «Բժշկասոցիալական փորձաքննության չափորոշիչները հաստատելու մասին» N 780-Ն որոշումը:

6. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված N 1

ՀՀ կառավարության 2017 թվականի

-ի N -Ն որոշման

**ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ԴԱՍԱԿԱՐԳԻՉՆԵՐԸ ԵՎ ՀԱՇՄԱՆԴԱՄՈՒԹՅԱՆ ԽՄԲԵՐԻ ՍԱՀՄԱՆՄԱՆ ՉԱՓԱՆԻՇՆԵՐԸ**

**I. ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

1. Բժշկասոցիալական փորձաքննության ժամանակ օգտագործվող հիմնական հասկացություններն են՝

ա) հաշմանդամություն` օրգանիզմի ֆունկցիայի (ֆունկցիաների) երկարատև կամ կայուն խանգարումների կամ մարմնի կառուցվածքի խախտումների, անհատական գործոնների ու միջավայրային արգելքների փոխազդեցության արդյունքում առաջացող կենսագործունեության սահմանափակմամբ պայմանավորված իրավիճակ (երևույթ), որը խոչընդոտում է կամ կարող է խոչընդոտել անձի` մյուսների հետ հավասար հիմունքներով հասարակության կյանքին լիարժեք ու արդյունավետ մասնակցությանը.

բ) առողջություն՝ անձի ֆիզիկական, հոգեկան և սոցիալական լիակատար բարեկեցիկ վիճակ (այլ ոչ միայն հիվանդության և ֆիզիկական արատների բացակայություն).

գ) առողջության խաթարում՝ անձի օրգանիզմի հոգեբանական, ֆիզիոլոգիական, անատոմիական կառուցվածքի և (կամ) ֆունկցիայի անոմալիայի, խանգարման, կորստի հետ կապված ֆիզիկական, հոգեկան, ֆիզիոլոգիական անբարեկեցություն.

դ) կենսագործունեություն` անձի ինքնասպասարկման, ինքնուրույն տեղաշարժվելու, կողմնորոշվելու, հաղորդակցվելու, սեփական վարքը հսկելու, ուսումնառելու, աշխատանքային գործունեությամբ զբաղվելու (երեխաների համար` խաղալու), հասարակության կյանքին մասնակցելու և այլ ունակությունների (կարողությունների) և հնարավորությունների համակցություն.

ե) կենսագործունեության սահմանափակման աստիճան՝ անձի գործունեության նորմալ կարողություններից կամ հնարավորություններից շեղման աստիճան.

զ) կենսագործունեության սահմանափակումներ՝ անձի ինքնասպասարկման, ինքնուրույն տեղաշարժվելու, կողմնորոշվելու, հաղորդակցվելու, սեփական վարքը հսկելու, ուսումնառելու, աշխատանքային գործունեությամբ զբաղվելու (երեխաների համար` խաղալու), հասարակության կյանքին մասնակցելու և այլ ունակությունների (կարողությունների) ու հնարավորությունների լրիվ կամ մասնակի կորուստ.

է) սոցիալական անբավարարություն՝ առողջության խաթարման սոցիալական հետևանք, որը հանգեցնում է անձի կենսագործունեության սահմանափակման և սոցիալական պաշտպանության կամ օգնության անհրաժեշտության.

ը) սոցիալական օգնություն՝ սոցիալական անբավարարության վերացմանը կամ նվազեցմանը նպաստող պարբերական և (կամ) կանոնավոր միջոցառումներ, անձանց սոցիալական բավարար վիճակը և կենսագործունեությունը պահպանելու, հասարակության մեջ ինտեգրելու նպատակով.

թ) հաշմանդամություն ունեցող անձի վերականգնում՝ բժշկական, հոգեբանական, մանկավարժական, սոցիալ-տնտեսական միջոցառումների համակարգ, որի կիրառման նպատակն է օրգանիզմի ֆունկցիաների կայուն խանգարումով առողջության խաթարմամբ պայմանավորված կենսագործունեության սահմանափակման վերացումը կամ հնարավորության սահմաններում առավել լիակատար փոխհատուցումը: Վերականգնման նպատակը հաշմանդամի սոցիալական վիճակի վերականգնումն է, սոցիալական հարմարեցումը և նյութական անկախությունը.

ժ) բժշկասոցիալական փորձաքննության արդյունքում հաշմանդամ չճանաչված անձի վերականգնում՝ բժշկական, հոգեբանական, մանկավարժական, սոցիալ-տնտեսական միջոցառումների համակարգ է, որն ուղղված է ախտաբանական վիճակների, հիվանդությունների բուժմանը, օրգանիզմի ֆունկցիաների խանգարումների վերականգնմանը, լիակատար փոխհատուցմանը: Վերականգնման նպատակը անձի առողջական վիճակի վերականգնումն է, հիվանդության զարգացման, խորացման և դրա հետևանքով օրգանիզմի ֆունկցիաների խանգարման և հաշմանդամության առաջացման կանխարգելումը.

ի) վերականգնողական կարողություն՝ անձի կենսաբանական, հոգեֆիզիոլոգիական և անհատական հատկանիշների, ինչպես նաև սոցիալ-միջավայրային գործոնների համալիր, որը հնարավորություն է տալիս այս կամ այն չափով փոխհատուցել նրա կենսագործունեության սահմանափակումները, վերականգնել առողջությունը, կանխել հիվանդության զարգացումը, խորացումը և իրականացնել պահուստային (պոտենցիալ) հնարավորությունները.

իա) վերականգնողական կանխատեսում՝ վերականգնողական կարողության իրականացման ենթադրվող հնարավորություն.

իբ) աշխատանքային, կենցաղային և հասարակական գործունեության համար հատուկ ստեղծված պայմաններ՝ առանձնահատուկ սանիտարահիգիենիկ, կազմակերպչական, տեխնիկական, տեխնոլոգիական, իրավական, տնտեսական, միկրոսոցիալական գործոններ, որոնք հաշմանդամություն ունեցող և հաշմանդամ չճանաչված անձանց հնարավորություն են տալիս իրականացնել աշխատանքային, կենցաղային և հասարակական գործունեություն՝ նրա վերականգնողական անհատական ծրագրին և կարողությանը համապատասխան.

իգ) մասնագիտություն՝ կրթության, ուսումնառության, հատուկ վերապատրաստման, աշխատանքային փորձի ճանապարհով ստացած հատուկ գիտելիքների, կարողությունների և հմտությունների համալիրը տիրապետող անձի աշխատանքային գործունեության (զբաղմունքի) տեսակ, գիտելիքների և աշխատանքի որոշակի բնագավառ: Հիմնական մասնագիտությունը համարվում է առավել բարձր որակավորմամբ կամ ավելի երկար ժամանակ կատարված աշխատանքը.

իդ) որակավորում՝ կարգով, դասով, կոչումով և այլ որակավորման չափանիշներով որոշվող որոշակի մասնագիտությամբ, արհեստով կամ պաշտոնում պատրաստվածության մակարդակ, վարպետության, աշխատանք կատարելու պիտանելության աստիճան:

**II. ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ԴԱՍԱԿԱՐԳԻՉՆԵՐԸ**

2. Անձի օրգանիզմի հիմնական ֆունկցիաների խանգարումները դասակարգվում են՝

ա) հոգեկան ֆունկցիաների խանգարում՝ ընկալման, հիշողության, մտածողության, ուշադրության, ինտելեկտի, բարձրագույն կեղևային ֆունկցիաների, հույզերի, կամքի, գիտակցության, կողմնորոշման, սեփական «ես»-ի ճանաչողության.

բ) լեզվական և խոսքի խանգարումներ՝ հոգեկան խանգարումներով չպայմանավորված գրավոր և բանավոր, բերանացի ու ոչ բերանացի խոսքի խանգարումներ, ձայնագոյացման և խոսքի ձևի խանգարումներ՝ կակազում, դիզարթրիա և այլն.

գ) զգայական ֆունկցիաների խանգարում՝ տեսողության, լսողության, շոշափելիքի, վեստիբուլյար (անդաստակային ապարատի) ֆունկցիաների, ցավային, ցավային համախտանիշ.

դ) հենաշարժական ֆունկցիաների խանգարումներ՝ գլխի, մարմնի, վերջույթների շարժողական ֆունկցիաների, կանգուն կեցվածքի, շարժումների կոորդինացիայի, հոդերի շարժողականության, մկանային ուժի, մկանային տոնուսի, ակամա շարժողական ռեակցիայի, ակամա շարժողական, քայլվածքի ձևի, նյարդամկանային և հենաշարժական համակարգի ֆունկցիաների խանգարումներ.

ե) ընդերային և նյութափոխանակության խանգարումներ՝ սնուցման խանգարում (արյան շրջանառության, շնչառական, կլման, մարսողության, կղման, արտազատման, միզագոյացման, միզարձակման, էներգիայի և նյութափոխանակության, ներզատիչ գեղձերի, արյունաստեղծման, իմունիտետի ֆունկցիաներ).

զ)մաշկի պաշտպանողական և վերականգնողական, մաշկի և մաշկային հավելումների ֆունկցիաների խանգարումներ

է) ձևախեղումներ՝ դեմքի, գլխի, մարմնի, վերջույթների կառուցվածքային դեֆորմացիա, արտահայտված արտաքին ձևախեղում, մարսողական, միզարձակման, շնչառական ուղիների ոչ նորմալ բացվածքներ, մարմնի չափսերի խանգարումներ՝ գիգանտիզմ, գաճաճություն, կախեքսիա, գերգիրություն։

**III. ԿԵՆՍԱԳՈՐԾՈՒՆԵՈՒԹՅԱՆ ՀԻՄՆԱԿԱՆ ՏԵՍԱԿՆԵՐԻ ԴԱՍԱԿԱՐԳՈՒՄԸ**

3. Կենսագործունեության հիմնական տեսակները դասակարգվում են՝

ա) ինքնասպասարկման ապահովման ունակություն՝ հիմնական ֆիզիոլոգիական պահանջմունքներն ինքնուրույն բավարարելու, ամենօրյա կենցաղային գործունեություն և անձնական հիգիենա իրականացնելու ունակություն՝ սեփական անձի խնամքը, լվացվելը, մարմինը խնամելը, հագնվելը, հագուստը և կոշիկները հագնելուն և հանելուն ուղղված համակարգված գործողությունները և առաջադրանքները հերթականությամբ կատարելը, խմելը, սեփական առողջությանը հետևելը, բնական կարիքները հոգալը, միզարձակումը և կղազատումը կարգավորելը, կենցաղային և ամենօրյա գործողություններ ու առաջադրանքներ կատարելը.

բ) ինքնուրույն տեղաշարժվելու կարողություն՝ տարածության մեջ ինքնուրույն տեղափոխվելու՝ մարմնի դիրքը կամ գտնվելու վայրը փոխելու, կամ մեկ տեղից մյուսը տեղափոխվելու միջոցով առարկաներ տանելու, խոչընդոտներ հաղթահարելու, քայլելու, վազելու կամ բարձրանալու, տեղաշարժվելու, ինչպես նաև փոխադրամիջոցներից օգտվելու, մարմնի հավասարակշռությունը պահելու կարողություն.

գ) ուսումնառության կարողություն՝ հանրակրթական, մասնագիտական և այլ գիտելիքների ընկալման ու վերարտադրության, ձեռք բերված գիտելիքները կիրառելու, մտածելու, խնդիրներ լուծելու և որոշումներ կայացնելու, սոցիալական, մշակութային, կենցաղային հմտությունների և ունակությունների տիրապետման կարողություն.

դ) աշխատանքային գործունեությամբ զբաղվելու կարողություն՝ աշխատանքի բովանդակության, ծավալի և կատարման պայմանների պահանջներին համապատասխան գործունեության իրականացման, աշխատանք փնտրելու, գտնելու և ընտրելու, աշխատանքի ընդունվելու, աշխատանքը պահպանելու, զբաղմունքը, արհեստը, մասնագիտությունը կամ այլ տեսակի զբաղվածությունը պահպանելու նպատակով աշխատանքային առաջադրանքներ կատարելու կարողություն.

ե) կողմնորոշվելու կարողություն՝ ժամանակի և տարածության մեջ կողմնորոշվելու կարողություն.

զ) հաղորդակցվելու կարողություն՝ տեղեկատվության ընկալման, վերամշակման և փոխանցման, լեզվական միջոցների, նշանների և խորհրդանշանների միջոցով հաղորդակցվելու, ներառյալ հաղորդագրություններ ընկալելու և արտաբերելու, զրույց վարելու և հաղորդակցության սարքեր ու մեթոդներ օգտագործելու միջոցով մարդկանց միջև կապ հաստատելու կարողություն.

է) սեփական վարքը հսկելու կարողություն՝ բարոյաէթիկական և սոցիալ-իրավական նորմերից ելնելով ինքնաճանաչման և համապատասխան վարքի դրսևորման, առանձին կամ համալիր առաջադրանքներ կատարելու, առօրյա կյանքը կազմակերպելու և սթրեսը կառավարելու, մարդկանց (անծանոթների, ընկերների, ազգականների, ընտանիքի անդամների և կողակիցների) հետ հիմնական և բարդ փոխհարաբերությունների համար պահանջվող գործողությունները և առաջադրանքները տվյալ իրավիճակում և հասարակության համար ընդունելի եղանակով կատարելու կարողություն.

ը) խաղալու կարողություն՝ խաղի ընդունակություն, որի շնորհիվ ի հայտ է գալիս արտաքին աշխարհի հետ երեխայի հաղորդակցվելու կարիքը, ձևավորվում և զարգանում են ինտելեկտուալ (մտավոր), ֆիզիկական, բարոյական ու կամային հատկանիշներ, աշխատանքային և այլ ունակությունների տարրեր (տարիքային նորմերին համապատասխան):

**IV. ՕՐԳԱՆԻԶՄԻ ՖՈՒՆԿՑԻԱՆԵՐԻ ԽԱՆԳԱՐՈՒՄՆԵՐԻ ԴԱՍԱԿԱՐԳՈՒՄՆ ԸՍՏ ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

4. Օրգանիզմի ֆունկցիաների կայուն խանգարումները բնութագրող տարբեր որակական և քանակական ցուցանիշների համալիր գնահատումը նախատեսում է առավելապես խանգարման չորս աստիճան՝

1-ին աստիճան՝ ֆունկցիայի աննշան խանգարումներ,

2-րդ աստիճան՝ ֆունկցիայի չափավոր խանգարումներ,

3-րդ աստիճան՝ ֆունկցիայի արտահայտված խանգարումներ,

4-րդ աստիճան՝ ֆունկցիայի խիստ արտահայտված խանգարումներ։

**V. ԿԵՆՍԱԳՈՐԾՈՒՆԵՈՒԹՅԱՆ ՍԱՀՄԱՆԱՓԱԿՄԱՆ ԴԱՍԱԿԱՐԳՈՒՄՆ ԸՍՏ ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

5. Ինքնասպասարկման ապահովման ունակության սահմանափակումներն են՝

1-ին աստիճան՝ առավել երկարատև ժամանակի ծախսումով, ընդհատումներով և (կամ) օժանդակ միջոցների օգտագործմամբ ինքնասպասարկման ապահովման ունակություն.

2-րդ աստիճան՝ օժանդակ միջոցների օգտագործմամբ և այլ անձանց մասնակի օգնությամբ ինքնասպասարկման ապահովման ունակություն.

3-րդ աստիճան՝ ինքնասպասարկման ապահովման ունակության անկարողություն և այլ անձանցից լիակատար կախվածություն։

6. Տեղաշարժվելու կարողության սահմանափակումներն են՝

1-ին աստիճան՝ ինքնուրույն տեղաշարժվելու կարողություն՝ առավել երկարատև ժամանակի ծախսումով, ընդհատումներով և տարածության կրճատմամբ, օժանդակ միջոցների օգտագործմամբ.

2-րդ աստիճան՝ ինքնուրույն տեղաշարժվելու կարողություն՝ օժանդակ միջոցների օգտագործմամբ և այլ անձանց մասնակի օգնությամբ.

3-րդ աստիճան՝ ինքնուրույն տեղաշարժվելու անկարողություն և այլ անձանցից լիակատար կախվածություն:

7. Ուսումնառության կարողության սահմանափակումներն են՝

1-ին աստիճան՝ նախադպրոցական, տարրական ընդհանուր, հիմնական ընդհանուր, միջնակարգ (լրիվ) ընդհանուր, միջին մասնագիտական, բարձրագույն մասնագիտական, հետբուհական մասնագիտական, ներառական կրթության ձևերի ուսումնական հաստատություններում ուսուցման գործընթացի հատուկ կանոնակարգի պայմաններում և (կամ) օժանդակ միջոցների օգտագործմամբ ուսումնառության կարողություն.

2-րդ աստիճան՝ միայն հատուկ ուսումնական հաստատություններում կամ հատուկ ծրագրերով օժանդակ միջոցների օգտագործմամբ և (կամ) այլ անձանց օգնությամբ (բացի ուսուցանող անձնակազմից) ուսումնառության կարողություն.

3-րդ աստիճան՝ ուսումնառության անկարողություն:

8. Կողմնորոշվելու կարողության սահմանափակումներն են՝

1-ին աստիճան՝ առավել երկարատև ժամանակի ծախսումով, օժանդակ միջոցների օգտագործման պայմաններում կողմնորոշվելու կարողություն.

2-րդ աստիճան՝ այլ անձանց օգնությամբ կողմնորոշվելու կարողություն.

3-րդ աստիճան՝ կողմնորոշվելու անկարողություն:

9. Հաղորդակցվելու կարողության սահմանափակումներն են՝

1-ին աստիճան՝ տեղեկատվության ստացման, յուրացման և հաղորդման արագության դանդաղեցմամբ, ծավալի փոքրացմամբ, օժանդակ միջոցների օգտագործմամբ հաղորդակցվելու կարողություն.

2-րդ աստիճան՝ օժանդակ միջոցների և այլ անձանց օգնությամբ հաղորդակցվելու կարողություն.

3-րդ աստիճան՝ հաղորդակցվելու անկարողություն:

10. Սեփական վարքը հսկելու կարողության սահմանափակումներն են՝

1-ին աստիճան՝ սեփական վարքն ինքնուրույն հսկելու կարողության ժամանակավոր, պարբերական նվազում.

2-րդ աստիճան՝ սեփական վարքը հսկելու կարողության մշտական մասնակի նվազում, որը պայմանավորում է կողմնակի անձանց կողմից օգնության անհրաժեշտությունը.

3-րդ աստիճան՝ սեփական վարքը հսկելու լիովին անկարողություն և կողմնակի հսկողության անհրաժեշտություն:

11. Աշխատանքային գործունեությամբ զբաղվելու կարողության սահմանափակումներն են՝

1-ին աստիճան՝ սովորական աշխատանքային պայմաններում որակավորման իջեցմամբ կամ արտադրական գործունեության ծավալի նվազեցմամբ աշխատանքային գործունեությամբ զբաղվելու, աշխատանքային առաջադրանքները մասնակի կատարելու կարողություն, սեփական մասնագիտությամբ աշխատանք կատարելու անհնարինություն,

2-րդ աստիճան՝ հատուկ ստեղծված պայմաններում օժանդակ միջոցների և (կամ) հատուկ սարքավորված աշխատատեղերի օգտագործմամբ, այլ անձանց օգնությամբ աշխատանքային գործունեությամբ զբաղվելու կարողություն.

3-րդ աստիճան՝ աշխատանքային գործունեությամբ զբաղվելու անկարողություն, անհնարինություն կամ հակացուցվածություն:

12. Խաղալու կարողության սահմանափակում՝ տարիքային նորմերին համապատասխան:

13. Կենսագործունեության առանձին տեսակների սահմանափակումների աստիճանը կարող է մեծանալ օրգանիզմի տարբեր ֆունկցիաների խանգարմանը զուգահեռ, եթե դրանք մեկը մյուսին ծանրացնում կամ խորացնում են, հատկապես, իրենց փոխհատուցման անհնարինության դեպքում։

**VI. ԿԵՆՍԱԳՈՐԾՈՒՆԵՈՒԹՅԱՆ ՀԻՄՆԱԿԱՆ ՏԵՍԱԿՆԵՐԻ ԴԱՍԱԿԱՐԳՈՒՄԸ ԵՐԵԽԱՆԵՐԻ ՄՈՏ**

14. Կենսագործունեության հիմնական տեսակները երեխաների մոտ դասակարգվում են՝

ա) ինքնասպասարկման ապահովման ունակություն՝ հիմնական ֆիզիոլոգիական պահանջմունքները (սննդի ընդունման, ֆիզիոլոգիական արտաթորման, հագնվելու, հանվելու) ինքնուրույն բավարարելու, ամենօրյա կենցաղային գործունեություն և անձնական հիգիենա իրականացնելու ունակություն (տարիքային նորմերին համապատասխան).

բ) տեղաշարժվելու կարողություն՝ տարածության մեջ ինքնուրույն տեղափոխվելու, խոչընդոտները հաղթահարելու, մարմնի հավասարակշռությունը պահպանելու կարողություն խաղի, կենցաղային գործունեության շրջանակներում (տարիքային նորմերին համապատասխան).

գ) ուսումնառության կարողություն՝ գիտելիքների ընկալման և վերարտադրության, սոցիալական, մշակութային, կենցաղային հմտությունների տիրապետման, հանրա-կրթական և մասնագիտական գիտելիքների ձեռքբերման կարողություն՝ հետագայում աշխատանքային գործունեությանը մասնակցելու համար (տարիքային նորմերին համապատասխան).

դ) խաղալու կարողություն՝ խաղի ընդունակություն, որի շնորհիվ դրսևորվում է երեխայի՝ աշխարհի հետ շփվելու պահանջը, զարգանում և ձևավորվում են երեխայի անձի մտավոր, կամային ու բարոյական արժանիքները, աշխատանքային հմտության տարրերը (տարիքային նորմերին համապատասխան).

ե) կողմնորոշվելու կարողություն՝ ժամանակի և տարածության, այլ անձանց մեջ կողմնորոշվելու կարողություն (տարիքային նորմերին համապատասխան).

զ) հաղորդակցվելու կարողություն՝ տեղեկատվության ընկալման, վերամշակման ու փոխանցման միջոցով մարդկանց միջև կապ հաստատելու և զարգացնելու կարողություն (տարիքային նորմերին համապատասխան).

է) սեփական վարքը հսկելու կարողություն՝ ինքնաճանաչման, սոցիալ-իրավական և բարոյաէթիկական նորմերից ելնելով՝ համապատասխան վարքի դրսևորման կարողություն (տարիքային նորմերին համապատասխան)։

**VII. ԿԵՆՍԱԳՈՐԾՈՒՆԵՈՒԹՅԱՆ ՍԱՀՄԱՆԱՓԱԿՄԱՆ ՉԱՓԱՆԻՇՆԵՐԻ ԳՆԱՀԱՏՈՒՄԸ ԵՐԵԽԱՅԻ ՄՈՏ**

15. Երեխաների մոտ կենսագործունեության սահմանափակման գնահատման հիմք են հանդիսանում՝

ա) կենսագործունեության սահմանափակման հանգեցնող օրգանիզմի ֆունկցիաների խանգարման ձևի և աստիճանի որոշումը,

բ) կենսագործունեության սահմանափակման աստիճանի և տեսակի որոշումը,

գ) վերականգնողական ներուժի և կանխատեսման որոշումը:

16. Կենսագործունեությունը սահմանափակող ֆունկցիաների հիմնական խանգարումներն են՝

ա) հոգեկան ֆունկցիաների խանգարում՝ ընկալման, ուշադրության, հիշողության, մտածողության, ինտելեկտի, հույզերի, կամքի, գիտակցության խանգարումներ.

բ) զգայական ֆունկցիաների խանգարում՝ տեսողության, լսողության, հոտառության, շոշափելիքի և այլ խանգարումներ.

գ) հենաշարժական ֆունկցիաների խանգարում՝ գլխի, մարմնի, վերջույթների շարժողական ֆունկցիաների, կանգուն կեցվածքի, շարժումների կոորդինացիայի, հոդերի շարժողականության, մկանային ուժի, մկանային տոնուսի, ակամա շարժողական ռեակցիայի, ակամա շարժողական, քայլվածքի ձևի, նյարդամկանային և հենաշարժական համակարգի ֆունկցիաների խանգարումներ.

դ) արյան շրջանառության, շնչառական, մարսողական, արտաթորման, էներգիայի և նյութափոխանակության, ներքին սեկրեցիայի և այլ ֆունկցիաների խանգարումներ.

ե) ձևախեղումներ` դեմքի, գլխի, մարմնի, վերջույթների կառուցվածքային դեֆորմացիա, արտահայտված արտաքին ձևախեղում, մարսողական, միզարձակման, շնչառական ուղիների ոչ նորմալ բացվածքներ, մարմնի չափսերի խանգարումներ` գիգանտիզմ, գաճաճություն, կախեքսիա, գերգիրություն:

**VIII. ԵՐԵԽԱՆԵՐԻ ՄՈՏ ՕՐԳԱՆԻԶՄԻ ՖՈՒՆԿՑԻԱՆԵՐԻ ԽԱՆԳԱՐՈՒՄՆԵՐԻ ԴԱՍԱԿԱՐԳՈՒՄՆ ԸՍՏ ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

17. Օրգանիզմի ֆունկցիաների կայուն խանգարումները բնութագրող տարբեր որակական և քանակական ցուցանիշների համալիր գնահատումը նախատեսում է խանգարումների չորս աստիճան՝

1-ին աստիճան՝ ֆունկցիայի աննշան խանգարումներ,

2-րդ աստիճան՝ ֆունկցիայի չափավոր խանգարումներ,

3-րդ աստիճան՝ ֆունկցիայի արտահայտված խանգարումներ,

4-րդ աստիճան՝ ֆունկցիայի խիստ արտահայտված խանգարումներ։

**IX. ԵՐԵԽԱՆԵՐԻ ՄՈՏ ԿԵՆՍԱԳՈՐԾՈՒՆԵՈՒԹՅԱՆ ՍԱՀՄԱՆԱՓԱԿՈՒՄՆԵՐԻ ԴԱՍԱԿԱՐԳՈՒՄՆ ԸՍՏ ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

18. Ինքնասպասարկման ապահովման ունակության սահմանափակումներն են՝

1-ին աստիճան՝ առավել երկարատև ժամանակի ծախսումով, ընդհատումներով և (կամ) օժանդակ միջոցների օգտագործմամբ ինքնասպասարկման ապահովման ունակություն (տարիքային նորմերին համապատասխան).

2-րդ աստիճան՝ օժանդակ միջոցների օգտագործմամբ և (կամ) այլ անձանց օգնությամբ ինքնասպասարկման ապահովման ունակություն (տարիքային նորմերին համապատասխան).

3-րդ աստիճան՝ ինքնասպասարկման ապահովման անկարողություն և այլ անձանցից լիակատար կախվածություն (տարիքային նորմերին համապատասխան):

19. Տեղաշարժվելու կարողության սահմանափակումներն են՝

1-ին աստիճան՝ ինքնուրույն տեղաշարժվելու կարողություն՝ ընդհատումներով, տարածության կրճատմամբ, ավելի երկարատև ժամանակի ծախսումով (տարիքային նորմերին համապատասխան).

2-րդ աստիճան՝ ինքնուրույն տեղաշարժվելու կարողություն օժանդակ միջոցների օգտագործմամբ և (կամ) այլ անձանց օգնությամբ (տարիքային նորմերին համապատասխան).

3-րդ աստիճան՝ ինքնուրույն տեղաշարժվելու անկարողություն և այլ անձանցից լիարժեք կախվածություն (տարիքային նորմերին համապատասխան):

20. Ուսումնառության կարողության սահմանափակումներն են՝

1-ին աստիճան՝ ընդհանուր տիպի կամ ներառական ուսումնական հաստատություններում ուսուցման գործընթացի հատուկ կանոնակարգի պահպանման պայմաններում (տարիքային նորմերին համապատասխան) և (կամ) օժանդակ միջոցների օգտագործմամբ, այլ անձանց օգնությամբ (բացի ուսուցանող անձնակազմից) ուսումնառության կարողություն.

2-րդ աստիճան՝ միայն հատուկ ուսումնական հաստատություններում կամ հատուկ ծրագրերով տնային պայմաններում ուսումնառության կարողություն (տարիքային նորմերին համապատասխան).

3-րդ աստիճան՝ ուսումնառության անկարողություն (տարիքային նորմերին համապատասխան)։

21. Խաղալու կարողության սահմանափակումներն են՝

1-ին աստիճան՝ խաղին ինքնուրույն մասնակցության դժվարություններ՝ ավելի երկարատև ժամանակի ծախսում՝ ընդհատումներով, ծավալի կրճատմամբ (տարիքային նորմերին համապատասխան).

2-րդ աստիճան՝ օժանդակ միջոցների օգտագործմամբ և (կամ) այլ անձանց օգնությամբ խաղալու կարողություն (տարիքային նորմերին համապատասխան).

3-րդ աստիճան՝ խաղալու անկարողություն (տարիքային նորմերին համապատասխան):

22. Կողմնորոշվելու կարողության սահմանափակումներն են՝

1-ին աստիճան՝ առավել երկարատև ժամանակի ծախսումով, օժանդակ միջոցների օգտագործմամբ կողմնորոշվելու կարողություն (տարիքային նորմերին համապատասխան). 2-րդ աստիճան՝ այլ անձանց օգնությամբ կողմնորոշվելու կարողություն (տարիքային նորմերին համապատասխան).

3-րդ աստիճան՝ կողմնորոշվելու անկարողություն (տարիքային նորմերին համապատասխան)։

23. Հաղորդակցվելու կարողության սահմանափակումներն են՝

1-ին աստիճան՝ տեղեկատվության ստացման, յուրացման և հաղորդման արագության դանդաղեցմամբ, ծավալի փոքրացմամբ հաղորդակցվելու կարողություն.

2-րդ աստիճան՝ օժանդակ միջոցների և (կամ) այլ անձանց օգնությամբ հաղորդակցվելու կարողություն (տարիքային նորմերին համապատասխան).

3-րդ աստիճան՝ հաղորդակցվելու անկարողություն (տարիքային նորմերին համապատասխան)։

24. Սեփական վարքը հսկելու կարողության սահմանափակումներն են՝

1-ին աստիճան՝ սեփական վարքն ինքնուրույն հսկելու կարողության մասնակի նվազում (տարիքային նորմերին համապատասխան).

2-րդ աստիճան՝ միայն կողմնակի անձանց օգնությամբ սեփական վարքը մասնակի կամ լիովին հսկելու կարողություն (տարիքային նորմերին համապատասխան).

3-րդ աստիճան՝ սեփական վարքը հսկելու անկարողություն (տարիքային նորմերին համապատասխան)։

**X. ՀԱՇՄԱՆԴԱՄՈՒԹՅԱՆ ԽՄԲՈՐՈՇՄԱՆ ԵՎ ՀԱՇՄԱՆԴԱՄ ԵՐԵԽԱՅԻ ԿԱՐԳԱՎԻՃԱԿԻ ՉԱՓԱՆԻՇՆԵՐԸ**

25. Հաշմանդամության առաջին խմբի որոշման չափանիշը սոցիալական պաշտպանություն կամ օգնություն պահանջող սոցիալական անբավարարությունն է, որը հետևանք է հիվանդություններով, վնասվածքների հետևանքներով կամ արատներով պայմանավորված օրգանիզմի ֆունկցիաների կայուն, խիստ արտահայտված խանգարումով առողջության խաթարման, որը հանգեցնում է կենսագործունեության հետևյալ տեսակներից որևէ մեկի սահմանափակման կամ դրանց զուգորդման՝

ինքնասպասարկման ապահովման 3-րդ աստիճանի ունակություն,

տեղաշարժվելու 3-րդ աստիճանի կարողություն,

կողմնորոշվելու 3-րդ աստիճանի կարողություն,

հաղորդակցվելու 3-րդ աստիճանի կարողություն,

սեփական վարքը հսկելու 3-րդ աստիճանի կարողություն։

26. Հաշմանդամության երկրորդ խմբի որոշման չափանիշը սոցիալական պաշտպանություն կամ օգնություն պահանջող սոցիալական անբավարարությունն է, որը հետևանք է հիվանդություններով, վնասվածքների հետևանքներով կամ արատներով պայմանավորված օրգանիզմի ֆունկցիաների կայուն արտահայտված խանգարմամբ առողջության խաթարման, որոնք հանգեցնում են կենսագործունեության հետևյալ տեսակներից որևէ մեկի սահմանափակման կամ դրանց զուգորդման՝

ինքնասպասարկման ապահովման 2-րդ աստիճանի ունակություն,

տեղաշարժվելու 2-րդ աստիճանի կարողություն,

աշխատանքային գործունեությամբ զբաղվելու 3-րդ և 2-րդ աստիճանների կարողություն,

ուսումնառության 3-րդ և 2-րդ աստիճանների կարողություն,

կողմնորոշվելու 2-րդ աստիճանի կարողություն,

հաղորդակցվելու 2-րդ աստիճանի կարողություն,

սեփական վարքը հսկելու 2-րդ աստիճանի կարողություն։

Ուսումնառության 2-րդ և 3-րդ աստիճանների կարողության սահմանափակումները կարող են հաշմանդամության 2-րդ խմբի որոշման համար հիմք հանդիսանալ կենսագործունեության մեկ կամ մի քանի այլ տեսակների սահմանափակման զուգակցման դեպքում՝ բացառությամբ սովորողների, որոնց մոտ ուսումնառության միայն 2-րդ և 3-րդ աստիճանների կարողության սահմանափակումները կարող են պայմանավորել հաշմանդամության 2-րդ խմբի որոշման անհրաժեշտությունը:

27. Հաշմանդամության երրորդ խմբի որոշման չափանիշը սոցիալական պաշտպանություն կամ օգնություն պահանջող սոցիալական անբավարարությունն է, որը հետևանք է հիվանդություններով, վնասվածքների հետևանքներով կամ արատներով պայմանավորված օրգանիզմի ֆունկցիաների կայուն չափավոր խանգարումով առողջության խաթարման, որոնք հանգեցնում են կենսագործունեության հետևյալ տեսակներից որևէ մեկի սահմանափակման կամ դրանց զուգորդման՝

ինքնասպասարկման ապահովման 1-ին աստիճանի ունակություն,

տեղաշարժվելու 1-ին աստիճանի կարողություն,

աշխատանքային գործունեությամբ զբաղվելու 1-ին աստիճանի կարողություն,

ուսումնառության 1-ին աստիճանի կարողություն,

կողմնորոշվելու 1-ին աստիճանի կարողություն,

հաղորդակցվելու 1-ին աստիճանի կարողություն,

սեփական վարքը հսկելու 1-ին աստիճանի կարողություն։

28. Մինչև 18 տարեկան անձանց «հաշմանդամ երեխա» կարգավիճակի սահմանման չափանիշ են հիվանդություններով, վնասվածքների հետևանքով, արատներով կամ զարգացման և աճի խանգարումներով պայմանավորված օրգանիզմի ֆունկցիաների չափավոր կամ արտահայտված կամ խիստ արտահայտված կայուն խանգարումները, որոնք հանգեցնում են կենսագործունեության որևէ տեսակի առաջին, երկրորդ կամ երրորդ աստիճանի սահմանափակումների (տարիքային նորմերին համապատասխան):

**XI. ՀԱՇՄԱՆԴԱՄՈՒԹՅԱՆ ՈՐՈՇՄԱՆ ԺԱՄԿԵՏՆԵՐԸ**

29. Հաշմանդամությունը սահմանվում է մեկ տարի ժամկետով, երկու տարի ժամկետով, մինչև 18 տարին լրանալը և անժամկետ:

Առաջին խմբի հաշմանդամությունը սահմանվում է երկու տարի ժամկետով, 2-րդ և 3-րդ խմբերի հաշմանդամությունը` մեկ տարի ժամկետով, իսկ «Հաշմանդամ երեխա» կարգավիճակը` երկու տարի ժամկետով կամ մինչև 18 տարին լրանալը:

30. Հաշմանդամության խումբը սահմանվում է անժամկետ՝

ա) օրենքով տարիքային կենսաթոշակի իրավունք տվող տարիքը լրացած անձանց.

բ) վերականգնողական միջոցառումների հեռանկարի բացակայության, հաշմանդամի սոցիալական անբավարարության վերացման կամ նվազեցման անհնարինության դեպքերում, որոնք հետևանք են անատոմիական արատով կամ անդառնալի կառուցվածքային փոփոխություններով կամ օրգանիզմի օրգանների կամ օրգան-համակարգերի ֆունկցիաների խանգարումով առողջության խաթարմամբ պայմանավորված կենսագործունեության կայուն սահմանափակման.

գ) իրականացված վերականգնողական միջոցառումների անարդյունավետության դեպքում, որը բերում է հաշմանդամի մշտական սոցիալական պաշտպանության անհրաժեշտության (առնվազն 7 տարվա ընթացքում բժշկասոցիալական փորձաքննության ոլորտում իրավասու պետական մարմինների դիտման պայմաններում, իսկ 2 և 4 տարի դիտման պայմաններում` համաձայն Հայաստանի Հանրապետության կառավարության 2003 թվականի հունիսի 13-ի N 780-Ն որոշման NN 2 և 3 հավելվածների).

դ) մեկ ակնագնդի կամ մեկ աչքի տեսողության անվերադարձ բացակայության դեպքում:

31. Հաշմանդամ երեխա» կարգավիճակ մինչև 18 տարին լրանալը ժամկետով սահմանվում է օրգանիզմի օրգանների և օրգան-համակարգերի կայուն անդառնալի կառուցվածքային փոփոխություններով ու խանգարումներով առողջության խաթարմամբ պայմանավորված կենսագործունեության մշտական սահմանափակման դեպքում, ինչպես նաև մեկ ակնագնդի կամ մեկ աչքի տեսողության անվերադարձ բացակայության դեպքում, բացառությամբ Հայաստանի Հանրապետության կառավարության 2003 թվականի հունիսի 13-ի N 780-Ն որոշման NN 2 և 3 հավելվածներում նշված ախտաբանական վիճակների:

Հավելված N 2

ՀՀ կառավարության 2017 թվականի

N -Ն որոշման

**ԱԽՏԱԲԱՆԱԿԱՆ ՎԻՃԱԿՆԵՐ, ՈՐՈՆՑ ԴԵՊՔՈՒՄ 2 ՏԱՐԻ ԴԻՏՄԱՆ ՊԱՅՄԱՆՆԵՐՈՒՄ ՀԱՇՄԱՆԴԱՄՈՒԹՅՈՒՆԸ ՍԱՀՄԱՆՎՈՒՄ Է ԱՆԺԱՄԿԵՏ, ԻՍԿ «ՀԱՇՄԱՆԴԱՄ ԵՐԵԽԱ» ԿԱՐԳԱՎԻՃԱԿԸ` ՄԻՆՉԵՎ 18 ՏԱՐԻՆ ԼՐԱՆԱԼԸ**

**I. ՆԵՐՔԻՆ ՕՐԳԱՆՆԵՐԻ ՀԻՎԱՆԴՈՒԹՅՈՒՆՆԵՐ**

1. Զարկերակային գերճնշում, բարդացած կենտրոնական նյարդային համակարգի (շարժողական, խոսքի) սրտամկանի, ակնահատակի, երիկամների ախտահարումով` ֆունկցիաների կայուն խիստ արտահայտված խանգարումով:

2. Սրտի իշեմիկ հիվանդություն` կորոնար անբավարարությամբ, լարման ստենոկարդիա ֆունկցիոնալ դաս III, IV, արյան շրջանառության 3-րդ աստիճանի կայուն անբավարարությամբ` ըստ Ստրաժեսկոյի, կամ IV ֆունկցիոնալ դաս` ըստ NYHA:

3. Թոքերի խրոնիկ հիվանդություններ, որոնք ուղեկցվում են շնչական ֆունկցիայի կայուն խիստ արտահայտված խանգարմամբ և արյան շրջանառության 3-րդ աստիճանի անբավարարությամբ:

4. Շաքարային դիաբետ, ծանր ընթացքով և խիստ արտահայտված բարդություններով`

1) պրոլիֆերատիվ անգիոպաթիա, տեսողական ֆունկցիայի արտահայտված կամ խիստ արտահայտված խանգարումով.

2) երիկամային անբավարարություն` 3-րդ փուլ (տերմինալ փուլ).

3) սրտային անբավարարություն` 3-րդ փուլ.

4) ստորին ծայրանդամների դիաբետիկ խիստ արտահայտված անգիոպաթիա` չորրորդ փուլ (նեկրոտիկ ստադիա).

5) երրորդ աստիճանի էնցեֆալոպաթիա թուլամտությամբ:

5. Չարորակ նորագոյացություններ արմատական բուժումից հետո, մետաստազներով, ախտադարձներով, բուժման անարդյունավետության կամ բուժման ոչ ենթակա դեպքերում արտահայտված ինտոքսիկացիայով, կախեքսիայով, ուռուցքի քայքայումով:

6. Պատվաստված օրգաններ:

7. Ստամոքսի լրիվ հեռացում:

8. Մեկ թոքի բացակայություն:

9.Միափորոք սիրտ:

**II. ՆՅԱՐԴԱՀՈԳԵԿԱՆ ՀԻՎԱՆԴՈՒԹՅՈՒՆՆԵՐ**

9. Կենտրոնական նյարդային համակարգի խրոնիկ պրոգրեսիվող հիվանդություններ (էնցեֆալիտ, կողմնային ամիոտրոֆիկ սկլերոզ, ցրված սկլերոզ, պարկինսոնիզմ և այլն), շարժողական, խոսակցական, տեսողական և գլխուղեղի վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով` հեմիպլեգիա, պարապլեգիա, տրիպլեգիա, տետրապլեգիա, տոտալ աֆազիա, արտահայտված սակավամտություն:

10. Ողնուղեղի հիվանդության և վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով (հեմիպլեգիա, պարապլեգիա, տրիպլեգիա, տետրապլեգիա, մոնոպլեգիա):

11. Գլխուղեղի և ողնուղեղի բուժման չենթարկվող ուռուցքներ:

**III. ՎԻՐԱԲՈՒԺԱԿԱՆ ՀԻՎԱՆԴՈՒԹՅՈՒՆՆԵՐ ԵՎ ՁԵՎԱԽԵՂՈՒՄՆԵՐ**

12. Բուժման չենթարկվող միզային, կղանքային խուղակներ և ստոմաներ:

13. Կոկորդի հեռացում:

**IV. ԱՉՔԻ ՀԻՎԱՆԴՈՒԹՅՈՒՆՆԵՐ ԵՎ ՎՆԱՍՎԱԾՔՆԵՐ**

14. Երկու աչքի տեսողության սրության զգալի իջեցում` տեսողության սրությունը լավ տեսնող աչքում օպտիմալ կրելի շտկումով մինչև 0,03 կամ երկու աչքի կայուն և անվերադարձ փոփոխությունների հետևանքով տեսադաշտի (ծայրամասային ֆիքսման կետից) մինչև 10օ-ի նեղացում:

Հավելված N 3

ՀՀ կառավարության 2017 թվականի

-ի N -Ն որոշման

**ԱԽՏԱԲԱՆԱԿԱՆ ՎԻՃԱԿՆԵՐ, ՈՐՈՆՑ ԴԵՊՔՈՒՄ 4 ՏԱՐԻ ԴԻՏՄԱՆ ՊԱՅՄԱՆՆԵՐՈՒՄ ՀԱՇՄԱՆԴԱՄՈՒԹՅՈՒՆԸ ՍԱՀՄԱՆՎՈՒՄ Է ԱՆԺԱՄԿԵՏ, ԻՍԿ «ՀԱՇՄԱՆԴԱՄ ԵՐԵԽԱ» ԿԱՐԳԱՎԻՃԱԿԸ` ՄԻՆՉԵՎ 18 ՏԱՐԻՆ ԼՐԱՆԱԼԸ**

**I. ՆԵՐՔԻՆ ՕՐԳԱՆՆԵՐԻ ՀԻՎԱՆԴՈՒԹՅՈՒՆՆԵՐ**

1. Լյարդի ցիռոզ հեպատոսպլենոմեգալիա, դռներակային գերճնշում 3-րդ աստիճանի, ասցիտ:

2. Լիմֆոիդ, արյունաստեղծ և նրանց նման հյուսվածքների չարորակ նորագոյացություններ արտահայտված ինտոքսիկացիայով և ընդհանուր ծանր վիճակով:

3. Երիկամների խրոնիկ հիվանդություններ խրոնիկ երիկամային 3-րդ աստիճանի անբավարարությամբ ծրագրային հեմոդիալիզի պայմաններում:

**II. ՆՅԱՐԴԱՀՈԳԵԿԱՆ ՀԻՎԱՆԴՈՒԹՅՈՒՆՆԵՐ**

4. Կենտրոնական նյարդային համակարգի խրոնիկ պրոգրեսիվող հիվանդություններ (էնցեֆալիտ, կողմնային ամիոտրոֆիկ սկլերոզ, ցրված սկլերոզ, պարկինսոնիզմ և այլն), շարժողական, խոսակցական, տեսողական արտահայտված կայուն խանգարումներով (արտահայտված հեմիպարեզ, պարապարեզ, տրիպարեզ, տետրապարեզ):

5. Գլխուղեղի վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով (արտահայտված հեմիպարեզ, պարապարեզ, տրիպարեզ, տետրապարեզ, սակավամտություն):

6. Գլխուղեղի անոթային հիվանդությունների ժամանակ ուղեղի արյան շրջանառության խանգարումների մնացորդային երևույթներ, շարժողական ֆունկցիայի արտահայտված խանգարումերով, պրոգրեսիվող փսիխոզով, թուլամտությամբ:

7. Ժառանգական նյարդամկանային պրոգրեսիվող հիվանդություններ (Դյուշենի կեղծ հիպերտրոֆիկ մկանային դիստրոֆիա, Վերդինգ-Հոֆֆմանի ողնաշարային ամիոտրոֆիա), պրոգրեսիվող նյարդամկանային հիվանդություններ ցողունային, շարժողական ֆունկցիաների խանգարումով, մկանների ատրոֆիայով:

8. Ողնուղեղի անոթային և վնասվածքային ախտահարման կամ հիվանդության հեռավոր կայուն մնացորդային երևույթներ, շարժողական ֆունկցիայի արտահայտված կայուն խանգարումներով:

9. Պերիֆերիկ նյարդային համակարգի վնասվածքային ախտահարման կամ հիվանդության հեռավոր կայուն մնացորդային երևույթներ, շարժողական ֆունկցիայի արտահայտված կայուն և տրոֆիկ խանգարումներով:

**III. ՎԻՐԱԲՈՒԺԱԿԱՆ ՀԻՎԱՆԴՈՒԹՅՈՒՆՆԵՐ ԵՎ ՁԵՎԱԽԵՂՈՒՄՆԵՐ**

10. Դաստակի չորս մատների անկիլոզ կամ խիստ արտահայտված կոնտրակտուրա ֆունկցիոնալ անհարմար դիրքում, շարժողական ֆունկցիայի կայուն խանգարում, որը հանգեցնում է որևէ աստիճանի կենսագործունեության սահմանափակման:

11. Արմնկային, սրունք-թաթային հոդերի խիստ արտահայտված կոնտրակտուրա կամ անկիլոզ, ծայրանդամի և ոտնաթաթի արատավոր դիրքում հենաշարժական ֆունկցիայի կայուն խանգարում, որը հանգեցնում է որևէ աստիճանի կենսագործունեության սահմանափակման:

**Հավելված N 4  
ՀՀ կառավարության 2017 թվականի  
N -Ն որոշման**

**ԱՆՁԻ ԲԱԶՄԱԿՈՂՄԱՆԻ ԳՆԱՀԱՏՄԱՆ` ԱՌՈՂՋԱՊԱՀՈՒԹՅԱՆ ՀԱՄԱՇԽԱՐՀԱՅԻՆ ԿԱԶՄԱԿԵՐՊՈՒԹՅԱՆ ՖՈՒՆԿՑԻԱՆԵՐԻ ՄԻՋԱԶԳԱՅԻՆ ԴԱՍԱԿԱՐԳՄԱՆ ՍԿԶԲՈՒՆՔՆԵՐԻ ՎՐԱ ՀԻՄՆՎԱԾ ՀԱՇՄԱՆ­ԴԱՄՈՒԹՅԱՆ ՍԱՀՄԱՆՄԱՆ ՓՈՐՁՆԱԿԱՆ ՄՈԴԵԼ**

**I. ԲԱԺԻՆ**

**ՓՈՐՁՆԱԿԱՆ ՄՈԴԵԼՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

1. Մարմնի կառուցվածք՝ ԱՀԿ ՖՄԴ«s» ծածկագրեր՝ մարմնի անատոմիական մասեր, ինչպիսիք են օրգանները, վերջույթները և դրանց բաղադրիչները։
2. Օրգանիզմի ֆունկցիաներ՝ ԱՀԿ ՖՄԴ«b» ծածկագրեր` օրգան համակարգերի ֆիզիոլոգիական ֆունկցիաներ (ներառյալ հոգեբանական ֆունկցիաները)։
3. Խանգարումներ` օրգանիզմի ֆունկցիաների կամ մարմնի կառուցվածքի այնպիսի խնդիրներ, ինչպիսին էական շեղումը կամ կորուստն է /այսուհետ՝ խանգարում/։
4. Գործունեություն՝ ԱՀԿ ՖՄԴ«d» ծածկագրեր` անհատի կողմից առաջադրանքի կամ գործողության կատարում։
5. Մասնակցություն՝ ԱՀԿ ՖՄԴ«d» ծածկագրեր՝ կյանքի տարբեր իրավիճակներում ներգրավվածություն, **ֆունկցիոնալության հասարակական կյանքում մասնակցությունը:**
6. **Գործունեության սահմանափակումներ**` դժվարություններ, որոնք անձն ունենում է գործողություններ կատարելիս /այսուհետ՝ սահմանափակում/։
7. Մասնակցության սահմանափակումներ` խնդիրներ, որոնց անձը կարող է բախվել կյանքի իրավիճակներում ներգրավվելիս։
8. Մարմնի կառուցվածքը, օրգանիզմի ֆունկցիաները, գործունեությունը և մասնակցությունըֆունկցիաների միջազգային դասակարգման բաղադրիչներն են:
9. Որակիչ՝ օգտագործվում է որոշելու համար խանգարման կամ սահմանափակման ծանրության աստիճանը՝ ԱՀԿ ՖՄԴպահանջներին համապատասխան։
10. Միջավայրային գործոններ**`** ԱՀԿ ՖՄԴ«e» ծածկագրեր՝ ֆիզիկական և սոցիալական միջավայր, որում մարդիկ ապրում և վարում են իրենց կյանքը, ինչպես նաեւ դիրքորոշումներ, որոնք հասարակությունը դրսևորում է մարդկանց նկատմամբ։

**II. ԲԱԺԻՆ**

**ԱՆՁԻ ՖՈՒՆԿՑԻՈՆԱԼՈՒԹՅԱՆ ԵՎ ՀԱՇՄԱՆԴԱՄՈՒԹՅԱՆ**

**ԱՐՁԱՆԱԳՐՈՒՄԸ**

1. Բժշկասոցիալական փորձաքննության արդյունքում 18 տարեկանից բարձր անձանց և մինչև 18 տարեկան երեխաների վարչական վարույթ ԲՍՓ գործում ընդգրկվվում են այն ծածկագրերը, որոնք իրականացված փորձարկումների արդյունքում ընտրվել են ֆունկցիաների միջազգային դասակարգման երեխաների և երիտասարդների տարբերակից (այսուհետ՝ ՖՄԴ/ԵԵ) և կիրառվելու են անձանց ֆունկցիոնալության սահմանափակումները և/կամ հաշմանդամությունը նշագրելու նպատակով:
2. Ծածկագրերը նշվում են որակիչի չափմամբ: Որակիչի կիրառումը սահմանում է խանգարման և/կամ սահմանափակման աստիճանները, որակիչի գնահատումը բաղկացած է 5 աստիճանից` 0-ից (ոչ մի խնդիր/սահմանափակում չկա) մինչև 4 (խորը խնդիր/ խորը սահմանափակում): Ծածկագիրը և որակիչը միասին նկարագրում են անձի հաշմանդամության կամ ֆունկցիոնալության սահմանափակման աստիճանը և խորությունը'

|  |  |  |
| --- | --- | --- |
| xxx.0 խնդիր չունի  xxx.0 խնդիր ՉԿԱ | (առկա չէ, բացակայում է, նկատելի չէ,... ) | 0-4 % |
| xxx.1 թեթև աստիճանի խնդիր | (աննշան, ցածր, թեթև...) | 5-24 % |
| xxx.2 միջին աստիճանի խնդիր | (չափավոր, տանելի,…) | 25-49 % |
| xxx.3 ծանր աստիճանի խնդիր | (խիստ, արտահայտված,…) | 50-95 % |
| xxx.4 խորը խնդիր | (շատ ծանր, խորը խնդիր կամ բացարձակ չի կարողանում) կատարել բացարձակ,…) | 96-100 % |

1. Հաշմանդամությունը կամ ֆունկցիոնալության սահմանափակումը գնահատվում է առաջին անգամ փորձաքննվող, կամ կամավոր հիմունքներով վերափորձաքննության նպատակով դիմած անձանց /մինչև 18 տարեկան երեխաների/ նկատմամբ: Գնահատումը կատարվում է թվով վեց «s», քսանհինգ «b» և երեսունչորս «d» ծածակագրերի գնահատման ամբողջության հիման վրա, որոնք ընդգրկված են վարչական վարույթ ԲՍՓ գործում: Գնահատումն իրականացվում է ներկայացված բժշկական, ոչ բժշկական փաստաթղթերի ուսումնասիրության, հարցազրույցի անցկացման, օբյեկտիվ զննման և անհրաժեշտության դեպքում տունայցեր կատարելու արդյունքում:
2. Որակիչների գնահատականներն (0-4) ամփոփված են ԱՀԿ ՖՄԴ«b», «s», «d» և «e» ծածկագրերում, որոնք փորձաքննության ժամանակ լրացնելիս ստացվում են նշված ծածկագրերի բաղադրիչների միավորները:
3. Յուրաքանչյուր գումարային միավորը բաժանվում է գնահատված առավելագույն ծածակագրերի քանակի վրա՝ (n x 4), համապատասխան ծածկագրերի համար սահմանելով համամասնական սանդղակ, որն ընդգրկում է 0.00-ից (չկա խնդիր /չկա սահմանափակում) մինչև 1.00-ն (խորը խնդիր /խորը սահմանափակում) ընկած միջակայքը:
4. Հաշմանդամության սահմանման շեմերի հաշվարկման հիմքում ընկած են մարմնի կառուցվածքի, օրգանիզմի ֆունկցիաների, գործունեության և մասնակցության ոլորտների ծածակագրերը:
5. Միջավայրային գործոններ**`** ԱՀԿ ՖՄԴ «e» ծածկագրերը գնահատվում են և տեղեկատվությունը կիրառվում են վերականգնողական անհատական ծրագիրը մշակելիս՝ ֆունկցիոնալությանը խոչընդոտող գործոնների վերացման կամ նվազեցման նպատակով։

**III. ԲԱԺԻՆ**

**I.ՀԱՇՄԱՆԴԱՄՈՒԹՅԱՆ ԳՆԱՀԱՏՄԱՆ ՀԱՄԱԿԱՐԳԻ ՖՈՒՆԿՑԻՈՆԱԼՈՒԹՅԱՆ ՍԱՆԴՂԱԿԸ (ՀԳՀՖՍ)**

1. Փորձնական մոդելում ֆունկցիաների միջազգային դասակարգման բաղադրիչների փոխազդեցությունը, որակիչի կիրառումը, հաշմանդամության ֆունկցիոնալության բաղադրիչների համակարգը հետևյալն է՝

**Առողջական վիճակ**

**Օրգանիզմի կառուցվածք և ֆունկցիաներ**

**Գործունեություն**

**Մասնակցություն**

19.Բժշկասոցիալական փորձաքննության գործընթացում ներդրվում են համամասնական սանդղակներ, որոնց հիման վրա կատարվում է հաշմանդամության աստիճանի գնահատումը:

**IV.ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ԴԱՍԱԿԱՐԳԻՉՆԵՐԸ**

1. Անձի ֆունկցիոնալությունը գնահատելու և հաշմանդամության սահմանման շեմերը որոշելու հիմքում ընկած են ԱՀԿ ՖՄԴ-ԵԵ-ի մարմնի կառուցվածքը, օրգանիզմի ֆունկցիաները և անձի գործունեության և մասնակցության ոլորտները, որոնք ներառում են հետևյալ ծածկագրերը.

1) **Մարմնի կառուցվածքը/ s ծածկագիր**

ա) Աչքի, ականջի և դրանց օժանդակ ապարատների կառուցվածք /s 298/

բ) Ձայնային և խոսքային ապարատների կառուցվածք /s 398/

գ) Սրտանոթային, իմունային, շնչառական համակարգերի կառուցվածք /s 498/

դ) Մարսողական համակարգի կառուցվածք /s 598/

ե) Միզային համակարգի կառուցվածք /s 610/

զ) Հենաշարժական համակարգի կառուցվածք /s 798/

**2) Օրգանիզմի ֆունկցիաները /b ծածկագիր**

ա) Հոգեկան ֆունկցիաներ /b110, 114, 117, 140, 144, 152, 156, 160, 164/

բ) Զգայական ֆունկցիաներ /b210, 230, 235, 280/

գ) Ձայնային և խոսքի ֆունկցիաներ /b310/

դ) Սրտանոթային, հեմատոլոգիական, իմունային և շնչական համակարգի

ֆունկցիաներ /b410, 415, 430, 435, 440/

ե) Նյութափոխանակության, մարսողական և ներզատիչ համակարգի ֆունկցիաներ /b539, 540, 555/

զ) Միզասեռական համակարգի ֆունկցիաներ /b610/

է) Նյարդային և հենաշարժական համակարգի ֆունկցիաներ /b710, 798/

**3) Անձի գործունեութուն և մասնակցություն /d ծածկագրեր**

ա) Սովորելը և գիտելիքը կիրառելը /d160, 161, 163, 166, 170/.

բ) Ընդհանուր առաջադրանքները և պահանջները /d230, 250/.

գ) Հաղորդակցությունը /d310, 330, 350/.

դ) Շարժունակությունը /d420, 445, 450, 455, 465, 470/.

ե) Ինքնասպասարկումը /d510, 520, 530, 540, 550, 560, 570/.

զ) Կենցաղը /d630, 640, 650/.

է) Միջանձնային շփումը և հարաբերությունները /d740, 760/.

ը) Աշխատանքը և ուսումնառությունը /d815, 820, 825, 880/.

թ) Համայնքային, սոցիալական և քաղաքացիական կյանքը /d910, 920/:

**V. ՀԱՇՄԱՆԴԱՄՈՒԹՅԱՆ ՍԱՀՄԱՆՄԱՆ ՇԵՄԵՐ**

1. Օրգանիզմի ֆունկցիաների և մարմնի կառուցվածքի այն ոլորտները, որոնց բոլոր ծածկագրերը գնահատված են 0 որակիչով, հաշմանդամության սահմանման շեմերը հաշվարկելիս չեն կիրառվում։
2. Օրգանիզմի ֆունկցիաների և մարմնի կառուցվածքի ոլորտների այն ծածկագրերը, որոնք գնահատվել են 1-4 որակիչներով, հաշվի են առնվում հաշմանդամության սահմանման շեմը հաշվարկելիս։
3. Օրգանիզմի ֆունկցիաների և մարմնի կառուցվածքի ոլորտի հաշմանդամության սահմանման շեմը հաշվարկվում է հետևյալ բանաձևով՝

Շbs=a/n x 4

Որտեղ՝ Շbs-ն oրգանիզմի ֆունկցիաների և մարմնի կառուցվածքի ոլորտի հաշմանդամության սահմանման գնահատման շեմն է․

a-ն օրգանիզմի ֆունկցիաների և մարմնի կառուցվածքի 1-4 որակիչներով գնահատված ծածկագրերի գումարն է․

n-ը օրգանիզմի ֆունկցիաների և մարմնի կառուցվածքի տվյալ ոլորտի գնահատված ծածկագրերի քանակն է․

4-ը՝ չորս որակիչիով գնահատված ծածկագրերի առավելագույն միավորը։

1. Այս ծածկագրերի գնահատման ժամանակ նշվում է տվյալ ծածկագրում անձի ունեցած դժվարության կամ խնդրի ծանրությունը՝ 0-4 որակիչներով, ապա հաշվարկվում է տվյալ ենթաոլորտում անձի ունեցած սահմանափակման, խնդրի կամ դժվարության գումարային հարաբերական միավորը՝ բոլոր որակիչների գումարը բաժանելով առավելագույն միավորի վրա։

Շdx=a/n х 4

Որտեղ՝ Շdx-ն անձի գործունեություն և մասնակցություն ոլորտի x-րդ ենթաոլորտի գումարային հարաբերական միավորն է,

a-ն գործունեություն և մասնակցություն ոլորտի x-րդ ենթաոլորտի 0-4 որակիչներով գնահատված ծածկագրերի որակիչների գումարն է․

n-ը գործունեություն և մասնակցություն ոլորտի x-րդ ենթաոլորտի ծածկագրերի քանակն է․

4-ը՝ չորս որակիչիով գնահատված ծածկագրերի առավելագույն միավորը։

1. Հաշմանդամության առաջին խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.75-1.00 /ներառյալ/, իսկ գործունեության և մասնակցության ոլորտի սահմանափակումը կազմում է 0.60-1.00։
2. Հաշմանդամության երկրորդ խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.50 մինչև 0.75, իսկ գործունեության և մասնակցության ոլորտում սահմանափակումները կազմում են առնվազն 0.40-1.00։
3. Հաշմանդամության երրորդ խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.30 մինչև 0.50 իսկ գործունեության և մասնակցության ոլորտում սահմանափակումները կազմում են առնվազն 0.30-1.00։
4. Հաշմանդամություն չի սահմանվում, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.01 մինչև 0.30, իսկ գործունեության և մասնակցության ոլորտում սահմանափակումները կազմում են մինչև 0.01 մինչև 0.30, անհրաժեշտության դեպքում տրամադրվում է ՎԱԾ։
5. Առաջին անգամ փորձաքննվող` մինչև 18 տարեկան երեխաների հաշմանդամության շեմերը գնահատվելու են նույն սկզբունքով՝ որի հիման վրա սահմանվելու է «հաշմանդամություն ունեցող երեխա» կարգավիճակ։
6. Եթե բժշկասոցիալական փորձաքննության ժամանակ անձը ճանաչվում է հաշմանդամ, ապա նրա համար մշակվում է նաև վերականգնողական անհատական ծրագիր` հիմնվելով s, b, d և e ծածկագրերի գնահատման վրա, հաշմանդամություն ունեցող անձի կարիքին համարժեք օրենսդրորեն արտոնված ծառայություններ մատուցելու նպատակով:
7. Եթե բժշկասոցիալական փորձաքննության ժամանակ անձը չի ճանաչվում հաշմանդամ, ապա նրա համար մշակվում է վերականգնողական անհատական ծրագիր, որի հիման վրա անձն ունի անվճար բուժօգնության և բուժսպասարկման իրավունք, ստանալու նաև կարիքին համապատասխան վերականգնողական այլ ծառայություն:

**ՏԵՂԵԿԱՆՔ – ՀԻՄՆԱՎՈՐՈՒՄ**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| Իրավական ակտի հիմնավորումը | |
| 1. | Անհրաժեշտությունը |
|  | «Բժշկասոցիալական փորձաքննության չափորոշիչները հաստատելու մասին» ՀՀ կառավարության որոշման նախագծի մշակման անհրաժեշտությունը բխում է 2017 թվականի հունվարի 12-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» N 122-Ն որոշման N 1 հավելվածի 108-րդ կետի, ՀՀ կառավարության 2014թ. հունվարի 9-ի «Անձի բազմակողմանի գնահատման` Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված հաշման­դամության սահմանման մոդելի ներդրման» հայեցակարգին և հայեցակարգի կատարումն ապահովող միջոցառումների ժամանակացույցին հավանություն տալու մասին» ՀՀ կառավարության N 1 արձանագրային որոշման N 2 հավելվածով հաստաված ժամանակացույցի 9-րդ կետի պահանջներից, ինչպես նաև Ի կատարումն ՀՀ կառավարության 2016թ. դեկտեմբերի 29-ի նիստի N 29.7/[388020]-17 հանձնարարականի` ներկայացնում ենք ՀՀ կառավարության «Բժշկասոցիալական փորձքննության իրականացման կարգը հաստատելու մասին» որոշման նախագիծը: Նախագիծը մշակվել է նաև բժշկասոցիալական փորձաքննության բնագավառում մատուցվող ծառայությունների արմատական բարեփոխումների համատեքստում: Ինչպես նաև անհրաժեշտություն է առաջացել հստակեցնել հաշմանդամության սահմանման չափորոշիչները, հնարավորինս նվազեցնել բժշկասոցիալական փորձաքննության ոլորտում սուբյեկտիվիզմը: |
| 2. | Ընթացիկ իրավիճակը և խնդիրները |
|  | Ներկայումս բժշկասոցիալական փորձաքննության չափորոշիչները հաստատված են ՀՀ կառավարության 2003 թվականի հունիսի 13-ի N 780-Ն որոշմամբ: Ի կատարումն ՀՀ կառավարության 2014թ. հունվարի 9-ի N 1 արձանագրային որոշման հավելված N 2-ի 9-րդ կետի՝ անհրաժեշտություն է առաջացել առաջին անգամ փորձաքննվող անձանց փորձաքննությունն իրականացնել ֆունկցիաների միջազգային դասակարգման սկզբունքների հիման վրա: Հետևաբար, անհրաժեշտ է առանձին կանոնակարգել բժշկասոցիալական փորձաքննության չափորոշիչները՝ առաջին անգամ դիմող և վերափորձաքննվող անձանց համար: Ոլորտում առկա կոռուպցիոն ռիսկերի հնարավորինս նվազեցման համար անհրաժեշտ է հստակեցնել բժշկասոցիալական փորձաքննության չափորոշիչները: |
| 3. | Կարգավորման նպատակը և բնույթը |
|  | * 1. բարձրացնել բժշկասոցիալական փորձաքննության իրականացման գործընթացի օբյեկտիվության մակարդակը,   2. Առանձին կանոնակարգել բժշկասոցիալական փորձաքննության չափորոշիչները՝ առաջին անգամ դիմող և վերափորձաքննվող անձանց համար: |
| 4. | Նախագծի մշակման գործընթացում ներգրավված ինստիտուտները և անձիք |
|  | ՀՀ աշխատանքի և սոցիալական հարցերի նախարարություն |
| 5. | Ակնկալվող արդյունքը |
|  | 1. ֆունկցիաների միջազգային դասակարգման սկզբունքների հիման հաշմանդամության սահմանման մոդելի ներդնում՝ առաջին անգամ փորձաքննվող անձանց համար: 2. Բժշկասոցիալական փորձաքննության ընթացքում օգտագործվող չափորոշիչների հստակեցում, սուբյեկտիվության դրսևորման նվազեցում: 3. Տարանջատվել են հաշմանդամություն սահմանող և անձի կարիքները գնահատող մարմինները: |

**Տ Ե Ղ Ե Կ Ա Ն Ք**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

«Բժշկասոցիալական փորձաքննության չափորոշիչները հաստատելու մասին»ՀՀ կառավարության որոշման նախագծի ընդունման կապակցությամբ այլ իրավական ակտերը, որոնցում փոփոխություններ և լրացումներ կատարելու անհրաժեշտություն կա, ներկայացված են փաթեթում:

**Տ Ե Ղ Ե Կ Ա Ն Ք**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԵԿԱՄՈՒՏՆԵՐԻ ՈՒ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ԲԱՑԱԿԱՅՈՒԹՅԱՆ ՎԵՐԱԲԵՐՅԱԼ**

«Բժշկասոցիալական փորձաքննության չափորոշիչները հաստատելու մասին»Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում: